Et fransk ægtepar er svært tilskadekommen, efter de søndag eftermiddag klokken halv fire var impliceret i en trafikulykke ved Hurup. Ægteparret, der var på ferie, kørte direkte ud foran en bil, da de svingede ud på Oddesundvej fra Morsøvej ved Hurup i Thy. Den 80-årige franske mand og hans 78-årige kone fik adskillige brud ved ulykken. De er nu overført til intensivafdelingen på Aalborg Sygehus. I den anden bil var der en dansk familie på tre. Både moren, faren og deres datter blev kørt til observation på skadestuen i Thisted. Mens moren og den 4-årige datter er udskrevet igen, er den 32-årige far stadig indlagt til observation. Det fortæller politikommissær ved Midt- og Vestjyllands Politi i Thisted, Jørgen Jensen til TV/Midtvest.

Referat:
To franskmænd er hårdt kvæstede efter de søndag eftermiddag var involveret i en alvorlig trafikulykke i Thy. Det oplyser TV/Midtvest.